» Un vídeo promociona Granollers a través de l’esport | EL9NOU.CAT
Produccions Planetàries s’ha fet càrrec d’un treball que té l’objectiu d’atreure esdeveniments esportius a la ciutat
30/03/2017 | 13:15
L’Ajuntament de Granollers ha produït un vídeo de promoció de la ciutat a través de l’esport. La realització del clip, a càrrec dels tècnics de Produccions Planetàries Jordi Pujadas i Héctor Anoro, ha durat uns tres mesos i hi participen prop d’un centenar d’esportistes de clubs de la ciutat i voluntaris.
Així, tenen protagonisme especial els jugadors del Fraikin BM Granollers Arnau Garcia i Mamadou Gassama, un equip de sincronitzada del CN Granollers i el FS Granollers de futbol sala, entre molts d’altres.
El vídeo, que ha rebut una subvenció de la Diputació de Barcelona, s’ha presentat aquest dimecres a la Festa de l’Esport i s’ha fet per promocionar la ciutat de cara a atreure esdeveniments esportius, un objectiu pel qual el govern municipal està apostant fort els últims anys.